CELEX: 62021TN0731
Language: bg
Date: 2021-11-16 00:00:00
Title: Дело T-731/21: Жалба, подадена на 16 ноември 2021 г. — Společnost pro eHealth databáze/Комисия

24.1.2022   
            
            
               BG
            
            
               Официален вестник на Европейския съюз
            
            
               C 37/43
            
         
      Жалба, подадена на 16 ноември 2021 г. — Společnost pro eHealth databáze/Комисия
      (Дело T-731/21)
      (2022/C 37/57)
      Език на производството: чешки
      
         Страни
      
      
         Жалбоподател: Společnost pro eHealth databáze, a.s. (Прага, Чешка република) (представител: adwokat P. Konečný)
      
         Ответник: Европейска комисия
      
         Искания
      
      Жалбоподателят моли Общия съд:
      
                  —
               
               
                  да отмени решение C(2021) 6597 на Комисията от 2 септември 2021 г.,
               
            
                  —
               
               
                  да осъди ответника да заплати както собствените си съдебни разноски в това производството, така и тези на жалбоподателя.
               
            
         Твърдения и основни доводи
      
      Жалбоподателят излага четири твърдения в подкрепа на жалбата.
      
                  1.
               
               
                  Първото твърдение е за нарушение на принципната забрана за обратно действие и неправилно прилагане на по-строги условия за участие в проекта.
                  
                              —
                           
                           
                              Жалбоподателят твърди, че ответникът не може да се позовава на задължения, произтичащи от необвързващ документ, тъй като страните по договора не са знаели за съществуването му и никога не са се съгласявали за прилагането на документа.
                           
                        
                              —
                           
                           
                              На следващо място жалбоподателят твърди, че позоваването на задължения, произтичащи от посочения необвързващ документ, се използва от ответника в нарушение на процесния договор за предоставяне на безвъзмездни средства.
                           
                        
                              —
                           
                           
                              Едновременно с това жалбоподателят твърди, че ответникът нарушава принципната забрана за обратно действие, позовавайки се на по-строги формални изисквания, произтичащи от документ, съставен след подписване на договора за предоставянето на безвъзмездни средства.
                           
                        
            
                  2.
               
               
                  Второто твърдение е за нарушение на принципа на законност на правния акт, тъй като представените доказателства не са взети под внимание.
                  
                              —
                           
                           
                              Жалбоподателят твърди, че ответникът не взема под внимание представените от него доказателства в окончателния доклад за извършения финансов одит, въпреки че е бил длъжен да направи това, поради което нарушава принципа на законност на правния акт.
                           
                        
                              —
                           
                           
                              Жалбоподателят твърди също, че представените доказателства са били приложени по искане на одитора.
                           
                        
            
                  3.
               
               
                  Третото твърдение е за нарушение на принципа на законност на правния акт, изразяващо се в грешка в изчисленията.
                  
                              —
                           
                           
                              Жалбоподателят твърди, че ответникът допуска грешка при определяне на основата, от която се изчислява сумата, която жалбоподателят трябва да възстанови на ответника.
                           
                        
                              —
                           
                           
                              Жалбоподателят възразява, че ако върне сумата, изчислена от ответника, би възстановил сума, която никога не е била на негово разположение, поради което би възстановил на ответника значително по-висока сума.
                           
                        
            
                  4.
               
               
                  Четвъртото твърдение е за нарушение на принципа на пропорционалност.
                  
                              —
                           
                           
                              Жалбоподателят твърди, че следва да му се възстановят разходите за персонал поне в размера на средното възнаграждение на служителите в периода 2008—2011 г. в предприятия от IT сектора в Чешката република. Жалбоподателят счита, че невъзстановяването на тези разходи представлява несправедливо и непропорционално действие на ответника.